text: Sønnen er VM-helt: Lone og Svend Zachariassen er ved at revne af stolthed
  28 januar 2019 kl. 20.23
  Svend og Lone Zachariassen fra Ulkebøl i Sønderborg kan ikke få armene ned. Deres søn Anders Zachariassen havde sit helt store gennembrud i søndagens VM-finale.
  Anders Zachariassen - det danske landshånds helt store gennembrudsspiller ved denne slutrunde spiller i en klub i vores område - Flensborg-Handewitt. Og han er fra vores område - fra Ulkebøl ved Sønderborg.
  Vi kan være stolte af ham, men det kommer nok ikke i nærheden af, hvor stolte forældrene til superstjernen på stregen er.
  Lone Zachariassen, mor til verdensmester, Ulkebøl: "Vi har set hver eneste kamp med Danmark live i hele VM-turneringen, og så har vi set kampen igen, når vi er kommet hjem."
  - Det er svært at sætte ord på, siger Lone Zachariassen.
  Hverken Lone eller Svend Zachariassen kan få armene ned. De var med i Herning i går aftes, da håndboldherrerne vandt den historiske VM-finale.
  - Vi er så super stolte, fortæller Lone Zachariassen.
  - Vi har set hver eneste kamp med Danmark live  i hele VM-turneringen, og så har vi set kampen igen, når vi er kommet hjem. Det er fuldstændig fantastisk.
  Anders har fået håndbold ind med mordermælken. Lone Zachariassen spillede selv på det lokale håndboldhold i Vidar-Ulkebøl Håndbold, og da Anders var blot tre uger, var hun på håndboldbanen igen. Far Svend Zachariassen var træner:
  - Anders var med over alt, når vi var ude til noget med håndbold, så ja, han har fået det ind med modermælken, smiler en glad og stolt Svend Zachariassen.
  